Document ID: 32006R1849

KOMISSION ASETUS (EY) N:o 1849/2006,
annettu 14 päivänä joulukuuta 2006,
biosidituotteiden markkinoille saattamisesta annetun Euroopan parlamentin ja neuvoston direktiivin 98/8/EY 16 artiklan 2 kohdassa tarkoitetun kymmenvuotisen työohjelman toisesta vaiheesta annetun asetuksen (EY) N:o 2032/2003 muuttamisesta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon biosidituotteiden markkinoille saattamisesta 16 päivänä helmikuuta 1998 annetun Euroopan parlamentin ja neuvoston direktiivin 98/8/EY (1) ja erityisesti sen 16 artiklan 2 kohdan,
sekä katsoo seuraavaa:
(1)
Paremman tietojensaannin varmistamiseksi arviointikertomukset olisi laadittava jäsenvaltioiden toimivaltaisten viranomaisten toimittamien kertomusten perusteella, ja niihin olisi sovellettava tietojensaannin osalta samoja sääntöjä kuin toimivaltaisten viranomaisten kertomuksiin. Arviointikertomusten olisi perustuttava toimivaltaisen viranomaisen alkuperäiseen kertomukseen, sellaisena kuin se on muutettuna kaikkien asiakirjojen, huomautusten ja arviointiprosessin aikana huomioon otettujen tietojen perusteella.
(2)
Oikeusvarmuuden parantamiseksi olisi säädettävä, että biosidituotteet, jotka sisältävät tietyissä tai kaikissa valmisteryhmissä käytettäväksi ilmoitettuja tehoaineita, joiden osalta on tehty päätös olla sisällyttämättä niitä direktiivin 98/8/EY liitteisiin I, I A tai I B, koska ne joko poistettiin tarkastusohjelmasta tai jätettiin hyväksymättä arvioinnin jälkeen, poistetaan asteittain 1 päivästä syyskuuta 2006 alkaen.
(3)
Komission asetuksen (EY) N:o 2032/2003 (2) 4 b artiklan mukaisesti jäsenvaltiot ovat tarkastelleet asiakirja-aineistoa, jolla haetaan pidennystä tiettyjä tehoaineita sisältävien biosidituotteiden markkinoille saattamisen määräaikaan, ja hyväksyneet täydelliseksi katsomansa asiakirja-aineiston. Tästä syystä on asianmukaista sallia hyväksyttyyn asiakirja-aineistoon sisältyvien aineiden markkinoille saattaminen 1 päivän syyskuuta 2006 jälkeen siihen asti, kun ne on arvioitu kymmenvuotisessa tarkastusohjelmassa.
(4)
Useiden ilmoitettujen vanhan tehoaineen tai valmisteryhmän yhdistelmien osalta osanottajat ovat jääneet pois tarkastusohjelmasta tai eivät ole noudattaneet velvollisuuksiaan eikä yksikään muu talouden toimija tai jäsenvaltio ole ilmaissut olevansa kiinnostunut ottamaan osanottajan tehtäviä itselleen asetetuissa määräajoissa. Sen vuoksi asetuksen (EY) N:o 2032/2003 liitteitä II, III ja V olisi muutettava.
(5)
Asetuksen (EY) N:o 2032/2003 liitteessä II mainitun yhden aineen (EY-numero 404-690-8) osalta on luovuttu kahdesta valmisteryhmästä, vaikka ne ilmoitettiin biosidituotteiden markkinoille saattamisesta annetun Euroopan parlamentin ja neuvoston direktiivin 98/8/EY 16 artiklan 2 kohdassa tarkoitetun ohjelman ensimmäisestä vaiheesta 7 päivänä syyskuuta 2000 annetussa komission asetuksessa (EY) N:o 1896/2000 (3) ja lisäajasta tiettyjen biosidikäyttöä varten jo markkinoille saatettujen tehoaineiden asetuksen (EY) N:o 1896/2000 4 artiklan 1 kohdassa tarkoitetulle ilmoittamiselle 25 päivänä syyskuuta 2002 annetussa komission asetuksessa (EY) N:o 1687/2002 (4) asetetuissa määräajoissa. Sen vuoksi asetuksen (EY) N:o 2032/2003 liitettä II olisi muutettava.
(6)
Eräiden asetuksen (EY) N:o 2032/2003 liitteessä II lueteltujen BKC- ja DDAC-aineiden nimet mainitaan myös kyseisen asetuksen liitteessä III. Tästä syystä nämä aineet olisi poistettava asetuksen (EY) N:o 2032/2003 liitteestä III.
(7)
Sen vuoksi asetusta (EY) N:o 2032/2003 olisi muutettava.
(8)
Tässä asetuksessa säädetyt toimenpiteet ovat biosidituotteiden pysyvän komitean lausunnon mukaisia,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 2032/2003 seuraavasti:
1)
Lisätään 4 artiklan 2 kohtaan alakohta seuraavasti:
”Jäsenvaltioiden on varmistettava 1 päivän syyskuuta 2006 jälkeen, ettei biosidituotteita, jotka sisältävät tehoaineita, jotka on ilmoitettu arvioitaviksi tarkastusohjelmassa ja jotka on päätetty olla sisällyttämättä tiettyjen tai kaikkien ilmoitettujen valmisteryhmien osalta direktiivin 98/8/EY liitteisiin I, I A tai I B, saateta enää markkinoille niiden alueella kyseisten valmisteryhmien osalta 12 kuukauden kuluessa siitä, kun tällainen päätös tulee voimaan, jollei sisällyttämättä jättämisestä tehdyssä päätöksessä toisin säädetä.”
2)
Lisätään 11 artiklaan 4 kohta seuraavasti:
”4. Esittelevä jäsenvaltio laatii direktiivin 98/8/EY 27 artiklan 2 kohdassa tarkoitettujen asiakirjojen ja tietojen perusteella ajantasaistetun toimivaltaisen viranomaisen kertomuksen, johon sisältyvää asiakirjaa I kutsutaan jäljempänä ’arviointikertomukseksi’. Arviointikertomusta tarkastellaan biosidituotteiden pysyvässä komiteassa.”
3)
Korvataan 12 artikla seuraavasti:
”12 artikla
Kun esittelevä jäsenvaltio on toimittanut tämän asetuksen 10 artiklan 5 kohdan mukaisesti toimivaltaisen viranomaisen kertomuksen tai kun arviointikertomus on valmistunut tai se on saatettu ajan tasalle biosidituotteiden pysyvässä komiteassa, komission on julkistettava kertomus ja sen ajan tasalle saatetut versiot sähköisessä muodossa lukuun ottamatta tietoja, jotka on hyväksytty direktiivin 98/8/EY 19 artiklan mukaisesti luottamuksellisiksi.”
4)
Muutetaan liite II tämän asetuksen liitteen I mukaisesti.
5)
Muutetaan liite III tämän asetuksen liitteen II mukaisesti.
6)
Muutetaan liite V tämän asetuksen liitteen III mukaisesti.
7)
Muutetaan liite VII tämän asetuksen liitteen IV mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 14 päivänä joulukuuta 2006.

Labels: 1
20
0
3
12